钦定古今图书集成/方舆汇编/边裔典/第096卷 > 隋
## 钦定古今图书集成/方舆汇编/边裔典/第096卷 > 隋

### 文帝开皇 年林邑遣使入贡

按《隋书文帝本纪》，不载。按《林邑传》，“林邑之先，因汉
末交阯女子征侧之乱，内县功曹子区连杀县令，自
号为王，无子，其甥范熊代立，死，子逸立。日南人范文，
因乱为逸仆隶，遂教之筑宫室，造器械。逸甚信任，使
文将兵，极得众心。文因间其子弟，或奔或徙。及逸死，
国无嗣，文自立为王。其后范佛为晋扬威将军戴桓
所”破，宋交州刺史檀和之将兵击之，深入其境，至梁、
陈亦通使往来。其国延袤数千里，土多香木、金宝，物
产大抵与交阯同。以塼为城，蜃灰涂之，东向户。尊官
有二，其一曰西那婆帝，其二曰“萨婆地歌。”其属官三
等：其一曰伦多姓，次歌伦致地，次乙他伽兰。外官分
为二百馀部，其长官曰弗罗，次曰可轮，如牧宰之差
也。王戴金花冠，形如章甫。衣朝霞布，珠玑璎珞，足蹑
革屦，时复锦袍。良家子侍卫者二百许人，皆执金装
刀。有弓箭、刀槊，以竹为弩，傅毒于矢。乐有琴、笛、琵琶、
五弦，颇与中国同。每击鼓以警众，吹蠡以即戎。其人
深目高鼻，发拳，色黑。俗皆徒跣，以幅布躔身。冬月衣
袍，妇人椎髻，施《叶席》。每有婚媾，令媒者赍金银钏、
酒二壶、鱼数头至女家。于是择日，夫家会亲宾，歌儛
相对。女家请一婆罗门，送女至男家，婿盥手，因牵女
授之。王死七日而葬，有官者三日，庶人一日。皆以函
盛尸，鼓儛导从，舆至水次，积薪焚之，收其馀骨，王则
内金罂中，沉之于海。有官者以铜罂沉之于海口，庶
人以瓦，送之于江。男女皆截发，随丧至水次，尽哀而
止，归则不哭。每七日然香散花，复哭尽哀而止。尽七
七而罢。至百日、三年亦如之。人皆奉佛，文字同于天
竺。高祖既平陈，乃遣使献方物，其后朝贡遂绝。

### 炀帝大业元年四月大将军刘方击林邑破之

按《隋书炀帝本纪》云云。按《林邑传》：“时天下无事，群
臣言林邑多奇宝者。仁寿末，上遣大将军刘方为驩
州道行军总管，率钦州刺史甯长真、驩州刺史李晕、
开府秦雄步骑万馀及犯罪者数千人击之。其王梵
志率其徒乘巨象而战，方军不利，方于是多掘小坑，
草覆其上，因以兵挑之，梵志悉众而阵。方与战伪北，
梵志逐之，至坑所，其众多陷，转相惊骇，军遂乱。方纵兵击之，大破之。频战辄败，遂弃城而走。方入其都，获
其庙主十八枚，皆铸金为之，盖其有国十八叶矣。方
班师，梵志复其故地，遣使谢罪，于是朝贡不绝。”　按
《刘方传》，“仁寿中，方授驩州道行军总管，以尚书右丞
李纲为司马，经略林邑。方遣钦州刺史甯”长真、驩州
刺史李晕、上开府秦雄以步骑出越，常方亲率大将
军张愻、司马李纲，舟师趣比景。高祖崩，炀帝即位，大
业元年正月，军至海口，林邑王梵志遣兵守险，方击
走之。师次阇黎江，贼据南岸立栅。方盛陈旗帜，击金
鼓，贼惧而溃。既渡江，行三十里，贼乘巨象四面而至，
方以弩射象，象中疮，却蹂其阵，王师力战，贼奔于栅，
因攻破之，俘馘万计。于是济区粟度六里，前后逢贼，
每战必擒。进至大缘江，贼据险为栅，又击破之。迳马
援铜柱，南行八日，至其国都。林邑王梵志弃城奔海，
获其庙主。金人污其宫室，刻石纪功而还，士卒脚肿
死者十四五。方在道遇患而卒，帝甚伤惜之，乃下诏
曰：“方肃承庙略，恭行天讨，饮冰遄迈，视险若夷，摧锋
直指，出其不意。鲸鲵尽殪，巢穴咸倾，役不再劳，肃清
海外，致身王事，绩诚可嘉。可赠上柱国、卢国公。”